பன்னீர்செல்வத்தின் ஆதரவாளராக அறியப்படும், அமைச்சர் மாஃபா பாண்டியராஜனிடம் இதுபற்றி நிருபர்கள் கேட்டபோது, தமிழக திட்டங்களுக்காக மத்திய அமைச்சர்களை சந்திக்க பன்னீர் செல்வம் டெல்லி சென்றிருப்பார் என்று நினைக்கிறேன் என கூறினார். அதிமுக அணிகள் இணைப்புக்கு பிறகு பன்னீர் செல்வம் ஆதரவாளர்களுக்கு அதிக பதவிகள் கிடைக்கவில்லை என்ற பேச்சு உள்ளது. எனவே பன்னீர்செல்வம் டெல்லி சென்றுள்ளதால் அவர் ஆதரவாளர்கள் உற்சாகத்தில் உள்ளனர். நிலைமையை அறிந்து கொண்ட, முதல்வர் தரப்பு மூத்த அமைச்சர்கள் இருவர் இன்று மாலையே டெல்லி செல்ல உள்ளனராம். அவர்கள் மத்திய நிதி அமைச்சர் பியூஷ் கோயலை சந்திக்க உள்ளதாக கூறப்படுகிறது. டெல்லியில் இரு தரப்பும் முகாமிட்டுள்ளது தமிழக அரசியலை பரபரப்பாக்கியுள்ளது. டெல்லியில் க்ளைமேக்ஸ் காட்சிகள் அரங்கேறுமா, அல்லது, புதிய காட்சிகள் தொடங்குமா என்ற எதிர்பார்ப்பில் உள்ளனர் அரசியல் பார்வையாளர்கள்.